
			És una ventura per la llengua catalana haver estat creada 
per un home dotat d’un subtilíssim bon gust 
i d’una intel·ligència al·lucinant com fou Ramon Llull.

			(MARTÍ DE RIQUER, 1964)

		

	
		
			Índex

			Introducció

			
			Prefaci

			I. L’elecció del rei

			II. Els consellers del rei

			III. La traïció de la Guineu

			IV. La Guineu esdevé la portera del rei

			V. Els missatgers del Lleó al regne dels homes

			VI. La batalla del Lleopard i la Pantera

			VII. La mort de la Guineu

			Apèndix

			Crèdits

		

	
		
			[image: ]

		

	
		
			El Llibre de les bèsties: unes bèsties molt humanes

			Encara que pot funcionar independentment, el  Llibre de les bèsties és en realitat part d’una obra extensa que s’anomena  Llibre de meravelles, que Ramon Llull va escriure entre els anys 1287 i 1289 per fer un homenatge a la creació de Déu. És gairebé una enciclopèdia que descriu les característiques de l’Univers d’acord amb els coneixements que es tenien al segle XIII. Utilitza la veu d’un personatge anomenat Fèlix que és qui es «meravella» de tot allò que descobreix; és un pelegrí perquè es va desplaçant i, alhora, un aprenent perquè es forma observant minuciosament i reflexionant sobre allò que veu. En el seu viatge iniciàtic, convida el lector a «meravellar-se» amb ell en dos sentits: d’una banda, admirant l’obra de Déu i, de l’altra, sorprenent-se de la incapacitat humana de reconèixer-la i agrair-la. 

			Cada una de les deu parts en què es divideix el  Fèlix (el  Llibre de meravelles pren popularment el nom del seu protagonista) fa homenatge a una part de la creació: el cel, els elements clàssics (foc, aire, aigua i terra), les plantes, els metalls, les bèsties, l’home… i, encapçalant i tancant l’enciclopèdia, conceptes religiosos com Déu, els àngels, el paradís i l’infern. 

			Tanmateix, així com la part dedicada als metalls o a les plantes té un tractament força científic, la part dedicada a les bèsties no en fa una descripció zoològica. No ens transmet el que es coneixia dels animals al segle XIII, sinó que els utilitza: els humanitza i a través d’ells ens descriu els defectes i els vicis que tenen les persones quan posseeixen poder i han de governar. Per tant, el  Llibre de les bèsties ens parla realment del vessant polític de la humanitat. Per què tenia Llull tant d’interès per la política? 

			Ramon Llull va ser testimoni del canvi que va suposar el creixement de les ciutats al segleXIII: la mentalitat feudal, molt arrelada en el món rural, s’anava diluint en el món urbà on predominaven el comerç i l’intercanvi. Ja no era tant una qüestió de domini i submissió, com una qüestió de saber negociar. Així doncs, a les ciutats, Llull observa les millors i les pitjors formes de negociació i govern. 

			Estructura

			El  Llibre de les bèsties es divideix en set capítols, després d’una breu introducció que ens descriu quan Fèlix, seguint la indicació d’uns missioners que ha trobat pel camí, decideix visitar el món dels animals. 

			1r capítol: Els animals estan reunits en assemblea perquè han de triar un rei. Hi ha una divisió clara dels interessos entre els herbívors i els carnívors. Es comencen a veure les intrigues de la Guineu que juga amb uns i altres. Finalment, escullen el Lleó com a monarca. 

			2n capítol: El rei ha d’escollir els consellers, que han de ser prou savis per ajudar-lo a governar el millor possible. 

			3r capítol: Triar vol dir que hi ha hagut afavorits i frustrats. La Guineu aprofita el segon grup per començar a ordir la seva traïció, que té com a únic objectiu fer rei un animal que depengui totalment d’ella per tal que tot es faci segons els seus interessos. 

			4t capítol: La Guineu posa en contacte el Lleó amb el món dels homes i comença la seva tàctica d’allunyar els consellers més savis i substituir-los per animals més manipulables. 

			5è capítol: Els consellers del Lleó descriuen el món dels homes, on observen els pitjors vicis de govern.

			6è capítol: Quan els consellers retornen, troben el seu rei molt manipulat per la Guineu, de manera que pren decisions que, sense atorgar cap benefici al conjunt, perjudiquen greument alguns animals concrets. 

			7è capítol: La fidelitat a la veritat d’algunes bèsties venç el poder basat en la falsedat de la Guineu, es descobreix la traïció i el rei Lleó recupera la virtut del bon govern. Fèlix continua camí i posa a disposició d’alguns reis humans tot allò que ha observat en el món dels animals. 

			Sobre aquesta adaptació

			Aquesta adaptació que teniu a les mans ha volgut tenir en compte els propòsits que tant va defensar Ramon Llull al llarg de la seva vida, a partir de la il·luminació que el va convertir en un home devot, i al llarg de tota la seva obra:

			Llull volia fer conèixer la seva Art, o el camí ideal per arribar a la perfecció. En aquest cas, vol convèncer-nos que hi ha una manera ètica de governar, o simplement conviure, en un grup. Si us hi fixeu bé, trobareu que el seu missatge, malauradament, no ha caducat gens, encara que hagin transcorregut més de set segles des que el va escriure. 

			Les formes que Llull preferia eren el diàleg, per donar cabuda a totes les idees, i els exemples, per vehicular cada ensenyament a un conte de manera que se n’afavorís la memorització. Com que de vegades l’encadenament d’exemples és molt llarg, s’hi han introduït frases que en faciliten la interpretació i ajuden a no perdre el fil del debat. També fragments llargs de diàleg indirecte s’han transformat en diàleg directe per fer la lectura més àgil. 

			Llull creia en la llengua i la literatura com a instruments per transmetre les idees, que eren el més important. Estem segurs que li hauria agradat que reféssim els seus escrits per fer-los més comprensibles, ja que ell creia que no es podia predicar en una llengua estranya a qui es volia convèncer. Va crear escoles de traducció que treballaven amb l’àrab, el llatí i el català, que eren les llengües en què es movia el seu món. Segur que ara aprovaria una adaptació a un català modern i a una sintaxi més àgil per arribar als lectors més joves. 

			PREFACI

			Comença el setè llibre, que parla de les bèsties

			En Fèlix, que havia decidit viatjar per tot el món per conèixer-ne les meravelles, passejava per una vall plena d’arbres i de fonts. Hi va trobar dos homes que li van cridar l’atenció perquè anaven vestits pobrament i duien llargues barbes. Els va saludar tot dient: 

			—Bons senyors, d’on veniu? I de quin orde1 sou? Perquè, per les vostres vestimentes, em sembla deduir que deveu pertànyer a algun orde. 

			—Benvolgut senyor —van respondre els dos homes—, venim de terres llunyanes i ara acabem de travessar una plana on s’està celebrant una assemblea de bèsties salvatges que volen escollir un rei. Pertanyem a l’orde dels Apòstols,2 i els nostres vestits i la nostra pobresa simbolitzen l’actitud en què van viure els deixebles de Crist mentre van ser en aquest món. 

			—L’orde dels Apòstols és superior a la resta d’ordes! —va exclamar amb admiració en Fèlix—. Qui hi pertany no ha de tenir por de la mort i té com a missió mostrar el bon camí als infidels i als cristians que viuen en pecat. Per fer-ho bé, tant les seves paraules com les seves obres han de mostrar la doctrina de Déu, sense que les unes contradiguin les altres. 

			—Senyor —van respondre aclaparats—, nosaltres mai no serem figures tan santes com ho van ser els apòstols; humilment, els representem en les nostres paraules, en les nostres robes, en la pobresa i en la peregrinació per les diverses terres d’aquest món. —I van afegir encara—: Per damunt de tot, mantenim l’esperança que Déu sabrà proveir-nos de la ciència necessària i del llenguatge adient per fer-ho. 

			Encara van continuar parlant una bona estona. En Fèlix estava molt emocionat d’haver-los conegut. En acomiadar-se, va desitjar-los que el seu exemple pietós es propagués entre la diversitat de gent d’aquest món i va decidir dirigir-se cap aquella plana on els dos homes havien dit que les bèsties volien elegir un rei.

			
				
					1 Orde: En l’antiguitat, grup de persones que s’aplegaven sota un estatut que determinava la tasca que havien d’acomplir i la forma com havien de comportar-se. Podia ser de tipus militar o religiós.

				

				
					2 Orde dels Apòstols: Comunitat religiosa.

				

			

		

	
		
			CAPÍTOL I

			L’elecció del rei

			En una bella plana, per on passava un riu gran i ample, hi havia aplegades moltes bèsties que volien elegir un sobirà. Havien arribat, per majoria, a l’acord que el Lleó fos el rei; però el Bou s’hi oposava obstinadament i, per mostrar-ho, va dir aquestes paraules: 

			—No hi estic d’acord: el rei ha de ser una persona bona, gran, humil i que no provoqui dany als seus súbdits. En canvi, el Lleó és una bèstia que, a més de no ser gran, ens espanta quan rugeix i menja altres animals que alhora estan sota la seva protecció. Al meu parer, caldria escollir el Cavall com a rei, perquè és un animal gran, bell, lleuger, humil i, sobretot, és un animal que no menja carn. 

			El Cérvol, el Cabirol i el Moltó, i totes les altres bèsties herbívores, estaven molt satisfetes amb allò que el Bou explicava, però la Guineu es va avançar i els va dir: 

			—Quan Déu va crear el món, no ho va fer perquè l’home fos conegut i estimat; tot el contrari, el va fer per tal que l’home conegués i estimés Déu. Seguint el mateix criteri, Déu va voler que les bèsties fóssim serventes de l’home, independentment que ell s’alimentés tant de carn com d’herbes. Per tant, no heu d’escoltar el Bou

